ΓΡΑΠΤΗ ΕΡΩΤΗΣΗ P-1390/97 υποβολή: Antonio Tajani (UPE) προς την Επιτροπή (10 Απριλίου 1997)

Θέμα: Η αλβανική κρίση

Η αλβανική κρίση κατέδειξε ακόμη μια φορά την αδυναμία μιας συγκεκριμένης πολιτικής παρέμβασης εκ μέρους της Ευρωπαϊκής Ένωσης στις περιοχές της ηπείρου μας όπου υπάρχει μεγάλη αστάθεια. Ως εκ τούτου ερωτάται η Επιτροπή:

1. ποιες πρωτοβουλίες πολιτικού και ανθρωπιστικού χαρακτήρα προτίθεται να αναλάβει συγκεκριμένα για να συμβάλει στην επίλυση της αλβανικής κρίσης 7

2. εάν η Ευρωπαϊκή Ένωση προτίθεται να συμβάλει οικονομικά στην προσπάθεια υποδοχής προσφύγων εκ μέρους των κρατών μελών αρχής γενομένης από την Ιταλία 7

3. εάν οι κυβερνήσεις χωρών της Ευρωπαϊκής Ένωσης με διπλωματική εκπροσώπηση στα Τίρανα ενημέρωσαν δεόντως εκ των προτέρων τα θεσμικά όργανα της Ένωσης σχετικά με τον κοινωνικό και πολιτικό αναβρασμό που οδήγησε στην εσωτερική σύγκρουση 7

4. εάν η ιταλική κυβέρνηση έφερε εις πέρας όλες τις αναγκαίες πρωτοβουλίες προκειμένου να αποφευχθεί η έξοδος χιλιάδων αλβανών πολιτών, μέσω οικονομικών και κοινωνικών παρεμβάσεων στο έδαφος της Αλβανίας κατά την κρίση της Επιτροπής 7

5. εάν ενδεχόμενες καθυστερήσεις, αβλεψίες, επιπολαιότητες, υποτιμήσεις των πρώτων ενδείξεων της αλβανικής κρίσης συνέβαλαν στην επιδείνωση της ίδιας της κρίσης 7

6. εάν καταδεικνύεται ότι οι άνδρες των μυστικών υπηρεσιών ορισμένων χωρών της ΕΕ ήσαν μεταξύ των πρώτων που εγκατέλειψαν την Αλβανία αντί να συνεχίσουν να αποστέλλουν στις κυβερνήσεις τους πληροφορίες σχετικά με την εξέλιξη της κρίσης.

Απάντηση του κ. Van den Broek εξ ονόματος της Επιτροπής (6 Μαΐου 1997)

1. Η Κοινότητα απήντησε γρήγορα στην αλβανική κρίση. Ύστερα από την αποστολή της υψηλού επιπέδου στην Αλβανία στις 17-19 Μαρτίου 1997, το Συμβούλιο αποφάσισε στις 24 Μαρτίου 1997 να αναλάβει την πρωτοβουλία να στείλει συμβουλευτική αποστολή στην Αλβανία με σκοπό να συμβουλεύσει σχετικά με τις ανθρωπιστικές, οικονομικές, πολιτικές εξελίξεις και εξελίξεις που έχουν σχέση με την ασφάλεια μέσα στο συντονιστικό πλαίσιο του Οργανισμού για την Ασφάλεια και τη Συνεργασία στην Ευρώπη. Η Κοινότητα, και ιδιαίτερα η Επιτροπή, συμμετέχουν πλήρως σ'αυτήν τη συμβουλευτική αποστολή και θα παίξουν το βασικό ρόλο στους τομείς της ανθρωπιστικής βοήθειας και της οικονομικής και χρηματοδοτικής αρωγής, αλλά θα εμπλακούν επίσης και στην προετοιμασία και τη διοργάνωση των εκλογών καθώς και στην αρωγή που θα παρασχεθεί στην αλβανική αστυνομία.

Αρκετές αποστολές στην Αλβανία επιβεβαίωσαν ότι, παρόλο που ο πληθυσμός σαφώς αντιμετωπίζει δυσχέρειες στη χώρα και υπάρχει ανάγκη για άμεση ανθρωπιστική βοήθεια σε ειδικές ομάδες, ωστόσο υπάρχει ακόμη γενική και ευρείας κλίμακας καταστροφή. Στο παρόν στάδιο, η Επιτροπή παρέχει ανθρωπιστική βοήθεια με τη μορφή περιορισμένων προμηθειών τροφίμων και φαρμάκων που διανέμονται από τον Διεθνή Ερυθρό Σταυρό (2 εκατ. ECU) σε ορισμένα δημόσια ιδρύματα όπως ορφανοτροφεία, γηροκομεία και νοσοκομεία. Επιπλέον, θα διοχετεύσει στην Αλβανία αποθέματα τροφίμων που έχουν ήδη τοποθετηθεί ή αγοραστεί για αποστολή σε άλλες χώρες της περιοχής (1000 τόνοι σιταλεύρου). Αρκετοί εμπειρογνώμονες της Επιτροπής για την ανθρωπιστική βοήθεια συμμετέχουν ήδη στη συμβουλευτική αποστολή.

Η Επιτροπή προτίθεται να ξαναρχίσει το πρόγραμμα Phare μόλις θα έχει βελτιωθεί η κατάσταση ασφάλειας. Ειδική μέριμνα θα δοθεί στην επιτάχυνση των δραστηριοτήτων που αποβλέπουν σε μια ανάκαμψη της οικονομίας και στη δημιουργία θέσεων απασχόλησης καθώς και στην τεχνική βοήθεια στο υπουργείο Οικονομικών και στις τελωνειακές διοικήσεις. Στο βαθμό που είναι αναγκαίο, οι χρηματοδοτήσεις θα επαναπροσανατολισθούν στην αποκατάσταση των βασικών δημόσιων υποδομών (σχολεία, φυλακές, συνοριακοί σταθμοί). Μια ενδεχόμενη μακροοικονομική αρωγή εξακολουθεί να εξαρτάται από έναν διακανονισμό σταθεροποίησης μεταξύ της Αλβανίας και του Διεθνούς Νομισματικού Ταμείου (ΔΝΤ).

2. Ο προϋπολογισμός της Κοινότητας δεν θα δώσει χρηματοδοτήσεις για να καλύψει τις δαπάνες των κρατών μελών που δέχονται πρόσφυγες από την Αλβανία.

3. Η Επιτροπή ενημερώνεται τακτικά σχετικά με τις εξελίξεις στην Αλβανία από την αντιπροσωπεία της στα Τίρανα καθώς και στο πλαίσιο της κοινής εξωτερικής πολιτικής και πολιτικής ασφάλειας.

4. Η Επιτροπή δεν είναι σε θέση να κρίνει την πολιτική της ιταλικής κυβέρνησης. Η Αλβανία έχει δεχθεί μαζική αρωγή της Κοινότητας κατά τα τελευταία πέντε έτη κατά τη διάρκεια των οποίων παρόλα αυτά υπήρξε συνεχής μετανάστευση στα κράτη μέλη και αλλού.

5. Το 1996 το ΔΝΤ είχε προειδοποιήσει σχετικά με τους κινδύνους που ενυπάρχουν στα συστήματα «πυραμίδων» που λειτουργούσαν στην Αλβανία και η Επιτροπή είχε προσφέρει τεχνική βοήθεια στην αλβανική κυβέρνηση με σκοπό τον έλεγχο της κατάστασης. Η προσφορά δεν έγινε δεκτή και το Νοέμβριο του 1996 τα πρώτα συστήματα πυραμίδων κατέρρευσαν. Η αλβανική κυβέρνηση φέρει την κύρια ευθύνη για τις πρόσφατες εξελίξεις.

6. Η Επιτροπή δεν έχει πληροφορίες σχετικά με τις δραστηριότητες των μυστικών υπηρεσιών των κρατών μελών.